Derde virusgolf tref EuropaArgieffoto van ‘n standbeeld met ‘n masker op Trocadero-plein in Parys, Frankryk. (Foto: Christophe Ena, ANA) Die derde virusgolf is klaarblyklik op hande in verskeie Europese lande. Frankryk het Donderdagaand ŉ maand lange inperking in Parys, Nice en verskeie ander streke aangekondig in ŉ poging om ŉ vinnige toename in Covid-19-gevalle te stuit. Die Franse premier, Jean Castex, het gesê die volgende maand se inperking sal minder streng as vantevore wees. Alle nienoodsaaklike sakeondernemings in die betrokke streke se deure sal wel vir die volgende maand gesluit wees terwyl Franse burgers se bewegingsruimte ingeperk word. Die skole bly oop. Enige buitelugoefening in ŉ radius van 10 km van die huis word toegelaat en die aandklokreël word met ŉ uur na 19:00 verslap. Die Franse president, Emmanuel Macron, wou tot dusver nie ŉ landwye inperking instel nie. Sy premier het egter nou gesê dat die situasie in Parys en elders die streekgerigte maatreëls wat ongeveer ŉ derde van die land se bevolking raak, onvermydelik maak. Castex het gesê die maatreëls moet ingestel word te midde van ŉ styging in die getal infeksies weens ŉ “derde golf” van die koronavirus. Altesaam 1 200 Covid-19-pasiënte is tans in intensiewesorgeenhede in die Parysstreek. Dit is reeds meer pasiënte in intensiewe sorg as gedurende Frankryk se tweede golf in November. Die ander streke wat deur die nuwe maatreëls geraak word, sluit in die Hauts-de-France-streek in die noorde van die land, asook die Seine-Maritime- en die Eure-streek. Groot dele van Italië, waaronder Rome en Milaan, het Maandag weer ŉ streng inperking tegemoet gegaan. In Spanje word reis oor die Paasvakansie in alle streke behalwe Madrid beperk. Die Duitse hoofstad Berlyn het intussen sy beplande verligting van afsonderingsregulasies vir eers gestaak te midde van ŉ styging in die getal infeksies.